Syntymäpäiväseurueen mukaan poliisi käytti aiheettomasti voimakeinoja poistaessaan täysi-ikäiset juhlijat talosta. Länsi-Uudenmaan poliisilaitos on aloittanut tapauksen selvityksen.

Espoossa lauantaina järjestetyt 18-vuotissyntymäpäiväjuhlat saivat karun käänteen, kun poliisit ryntäsivät paikalle. Naapuri oli tehnyt valituksen melusta.

– Poliisit astelivat koputtamatta sisään ja käskivät pistää musiikin pois. Tottelimme, mutta siitä huolimatta poliisit sanoivat, että kaikkien tulee poistua välittömästi. He eivät antaneet edes mitään varoitusta musiikista, vaan alkoivat kovakouraisesti poistaa porukkaa talosta, kertoo juhliin osallistunut Oona Kallio.

Juhlijat olivat käskystä ihmeissään ja kysyivät, millä perusteella heidät poistetaan talosta. Kallion mukaan poliisi perusteli poistamista liian kovalla melulla.

– Poliisi saapuminen oli täysin oikeutettua, mutta ei se, ettei meille kerrottu, miksi meidät poistetaan asunnosta. Valituksen syy oli melu ja se oli nyt poissa ja tilanne muutenkin rauhallinen. Asiallisesti esitetty poliisin toiminnan kyseenalaistaminen johti siihen, että sakko kuulemma löytyisi kotona postista. He myös uhkasivat voivansa poistaa talon omistajan ja viedä hänet putkaan.

Kallion mukaan talosta poistetut ihmiset eivät edes saaneet ottaa mukaansa kenkiä ja takkeja.

Kuvaus estettiin

Tilanne kärjistyi, kun yksi nuorista kertoi, että hän aikoo kysyä poliisin toiminnasta käräjäoikeudessa tuomarina työskentelevältä äidiltään.

– Toinen poliiseista otti tämän uhkailuna ja sanoi, että nyt hän lentää ulos. Poliisi totesi, ettei häntä kiinnosta, vaikka äitisi olisi juomari. Toinen poliisi työnsi hänet ulos ilman kenkiä, Kallio kertoo.

Nuoret yrittivät kuvata tilannetta, mutta se estettiin.

– Poliisit sanoivat suoraan, että kännykät pois. Puhelimet otettiin kädestä, toiselta rannetta puristaen ja toiselta suoraan kovakouraisesti. Toiminta oli uhkaavaa, Kallio kuvailee.

Poliisit soittivat paikalle myös lisäapua.

– Lisäpartiot eivät kuitenkaan tulleet sisälle taloon, koska tilanne oli rauhallinen. Lisäpartion poliisit juttelivat ulkona olleiden kanssa pihalla ja yksi partion jäsenistä ihmetteli itsekin ensimmäisen partion poliisien käytöstä ja totesi: ”Joskus tällaisia ylilyöntejä joillekin poliiseille sattuu”, Kallio sanoo.

Poliisi kielsi tapahtuneet

Kun kaikki juhlijat olivat poistuneet talosta, poliisit jäivät Kallion mukaan odottelemaan pihalle. Syntymäpäiväsankari oli talossa poikaystävänsä kanssa. Poikaystävä oli aiemmin poistettu talosta, mutta hän oli mennyt takaoven kautta sisälle taloon. Hän katsoi ikkunasta, olivatko poliisit vielä paikalla.

– Poliisit näkivät hänet ja tulivat ovelle ja häätivät pojan pois talosta. Hänellä ei ollut rahaa eikä kunnollisia vaatteita pakkassäälle. Tilanne ei missään nimessä vaatinut poikaystävän poistamista, joka oli järkyttyneen syntymäpäiväsankarin seurana, Kallio toteaa.

Juhlat järjestettiin synttärisankarin vanhempien kotona, ja he olivat juhlista tietoisia. Paikalla oli noin 40 henkilöä ja kaikki olivat täysi-ikäisiä. Synttärisankarin isä otti maanantaina yhteyttä Länsi-Uudenmaan poliisiin ja valitti tapahtuneesta.

– Kaikki tapahtunut kiellettiin, Kallio kertoo.

Tämän vuoksi Kallio julkaisi tapahtumista Facebook-päivityksen omissa nimissään. Hän kuitenkin edustaa koko juhlaseuruetta.

– Meitä kaikkia ihmetyttää suuresti, mikä poliisin peruste toiminnalle oli. Kaikista raivostuttavinta oli se, ettei meidän valitustamme asiasta otettu tosissaan.

Päällikkö: ”Oma-aloitteisesti käsittelyyn”

Länsi-Uudenmaan poliisilaitos kommentoi päivitykseen tänään: ”Tiedoksi, että Länsi-Uudenmaan poliisilaitos on aloittanut asian selvittämisen.”

– Päätökselläni se otettiin tänään oma-aloitteisesti käsittelyyn. Pyydämme selvityksen paikalla olleelta partiolta, mitä on tapahtunut. Sen jälkeen voimme tarkastella poliisin toimintaa, sanoo poliisitoiminnasta vastaava apulaispoliisipäällikkö Kimmo Markkula.

Miksi aluksi poliisi kielsi kaikki tapahtumat?

– Sain tiedon tapahtuneesta vasta Facebook-päivityksen kautta.

Toimiko kyseinen poliisi väärin, kun hän kielsi tapahtumat?

– Ennenaikaista se on ollut. En tiedä, kuka näin on sanonut, mutta se tulee varmasti esiin tässä yhteydessä, kun asiaa saadaan selvitettyä. Jos palautetta tulee, silloin selvitetään, mitä on tapahtunut, Markkula linjaa.

Kuvaaminen ei kiellettyä

Markkula ei ota kantaa poliisin toimintaan syntymäpäiväjuhlien osalta ennen kuin toista osapuolta on kuultu. Hänen mukaansa asian selvittelyyn menee useampia päiviä tai viikko.

Lähtökohtaisesti poliisi ei kuitenkaan kiellä kuvaamista.

– Yksityisellä ja julkisella paikalla kuvaaminen on sallittua. Kuvaajalla on vastuu, missä materiaalia julkaistaan, mutta kyllä tilannetta saa tallentaa ja kuvata, jos on itse läsnä. Lähtökohtana on, että kuvata saa, jos se ei häiritse poliisin toimintaa